Document ID: 31998R2819

DEN EUROPÆISKE CENTRALBANKS FORORDNING (EF) Nr. 2819/98 af 1. december 1998 om den konsoliderede balance i MFI-sektoren (monetære finansielle institutioner) (ECB/1998/16)
STYRELSESRÅDET FOR DEN EUROPÆISKE CENTRALBANK HAR -
under henvisning til Rådets forordning (EF) nr. 2533/98 af 23. november 1998 (1) om Den Europæiske Centralbanks indsamling af statistisk information, særlig artikel 5, stk. 1, og artikel 6, stk. 4,
under henvisning til Rådets forordning (EF) nr. 2531/98 af 23. november 1998 om Den Europæiske Centralbanks anvendelse af mindstereserver (2), særlig artikel 6, stk. 4, og
ud fra følgende betragtninger:
(1) Det Europæiske System af Centralbanker (ESCB) kræver til opfyldelse af sine opgaver, at sektoren for de monetære finansielle institutioner udarbejder konsoliderede balancer, hvis hovedformål er at forsyne Den Europæiske Centralbank (ECB) med et omfattende statistisk billede af den monetære udvikling, der omfatter de aggregerede finansielle aktiver og passiver i de monetære finansielle institutioner (MFI'er) i de deltagende medlemsstater, som opfattes som et økonomisk område;
(2) ECB skal i overensstemmelse med bestemmelserne i traktaten om oprettelse af Det Europæiske Fællesskab (i det følgende benævnt »traktaten«) og statutten for Det Europæiske System af Centralbanker og Den Europæiske Centralbank (i det følgende benævnt »statutten«), vedtage forordninger i det omfang, der er nødvendigt for at udføre ESCB's opgaver som defineret i statutten, og i visse tilfælde fastsat i Rådets bestemmelser i henhold til traktatens artikel 106, stk. 6;
(3) ECB skal ifølge statuttens artikel 5.1 med støtte fra de nationale centralbanker (NCB) indsamle den statistiske information, som er nødvendig for at udføre ESCB's opgaver, enten fra de kompetente nationale myndigheder eller direkte fra de økonomiske enheder; statuttens artikel 5.2 foreskriver, at NCB'erne i videst muligt omfang skal udføre de opgaver, der er beskrevet i artikel 5.1;
(4) de nationale centralbanker er ikke afskåret fra at indsamle de statistiske oplysninger fra den faktiske rapporteringspopulation, der er nødvendig for at opfylde ECB's statistiske krav inden for rammerne af en bredere statistisk rapportering, som de nationale centralbanker afstikker under eget ansvar i overensstemmelse med fællesskabsretten, national ret eller etableret praksis, og som tjener andre statistiske formål, så længe opfyldelsen af de i nærværende forordning fastsatte statistiske krav ikke sættes på spil; af hensyn til gennemsigtigheden er det i disse tilfælde passende at underrette rapporteringsenhederne om, at der er indsamlet data, som tjener andre statistiske formål; i særlige tilfælde kan ECB til opfyldelse af sine krav støtte sig på statistiske oplysninger, der er indsamlet med disse formål for øje;
(5) i henhold til artikel 3 i førnævnte forordning (EF) nr. 2533/98 skal ECB specificere den faktiske rapporteringspopulation inden for referencerapporteringspopulationen og kan helt eller delvist fritage nærmere angivne klasser af rapporteringsenheder fra dens statistiske rapporteringskrav; i henhold til artikel 6.4 i nævnte forordning kan ECB vedtage forordninger med nærmere angivelse af betingelserne for udøvelse af verifikationsretten eller retten til at foranstalte tvungen indsamling af statistisk information;
(6) i henhold til artikel 5 i forordning (EF) nr. 2531/98 kan ECB vedtage forordninger eller beslutninger med henblik på at fritage institutioner for mindstereserver, specificere modaliteter til at udelade eller fratrække passiver, som en institution skylder en anden institution, fra reservegrundlaget og at opstille forskellige reservekoefficienter for specifikke kategorier af passiver; artikel 6 i nævnte forordning giver ECB ret til fra institutionerne at indsamle de oplysninger, der er nødvendige for anvendelse af mindstereserverne samt at verificere nøjagtigheden og kvaliteten af de oplysninger, som institutionerne fremsender, for at påvise overholdelsen af mindstereserverne; det er med henblik på at nedbringe den generelle rapporteringsbyrde ønskværdigt, at de statistiske oplysninger vedrørende den månedlige balance derudover anvendes til regelmæssig beregning af reservegrundlaget i kreditinstitutterne, der er underlagt ESCB's mindstereservesystem;
(7) i henhold til artikel 4 i forordning (EF) nr. 2533/98 skal medlemsstaterne organisere sig inden for statistikområdet og samarbejde med ESCB i fuldt omfang med henblik på opfyldelse af forpligtelserne i medfør af statuttens artikel 5;
(8) det anerkendes, at forordninger udstedt af ECB i henhold til statuttens artikel 34.1 ikke påfører nogen rettigheder eller forpligtelser for ikke-deltagende medlemsstater, hvorimod statuttens artikel 5 finder anvendelse både på deltagende og ikke-deltagende medlemsstater; forordning (EF) nr. 2533/98 minder om, at statuttens artikel 5, sammen med traktatens artikel 5, indebærer en forpligtelse til på nationalt plan at udvikle og gennemføre alle de foranstaltninger, som de ikke-deltagende medlemsstater finder passende for at gennemføre indsamlingen af de statistiske oplysninger, der er nødvendige for at opfylde ECB's statistiske rapporteringskrav og gennemføre rettidige forberedelser på statistikområdet med henblik på at blive deltagende medlemsstater -
UDSTEDT FØLGENDE FORORDNING:
Artikel 1
Definitioner
I denne forordning skal »rapporteringsenheder«, »deltagende medlemsstat«, »resident« og »med hjemsted i« have samme betydning som defineret i artikel 1 i forordning (EF) nr. 2533/98.
Artikel 2
Faktisk rapporteringspopulation
1. Den faktiske rapporteringspopulation skal omfatte de monetære finansielle institutioner (MFI'er), som har hjemsted i en deltagende medlemsstat. Til statistiske formål omfatter MFI'er residente kreditinstitutter som defineret i fællesskabslovgivningen, samt alle andre residente finansielle institutioner, som modtager indlån og/eller indlånslignende indskud fra enheder, undtagen MFI'er, og som for egen regning (i det mindste i økonomisk henseende) yder lån og/eller foretager investeringer i værdipapirer.
2. Nationale centralbanker (NCB) kan undtage små MFI'er, forudsat at MFI'erne, som bidrager til den månedlige konsoliderede balance, tegner sig for mindst 95 % af balancen for samtlige monetære finansielle institutioner i hver af de deltagende medlemsstater. NCB'erne undersøger i god tid, at denne betingelse er overholdt, således at undtagelse om nødvendigt kan gives eller annulleres med virkning fra starten af hvert år.
Artikel 3
MFI-liste til statistiske formål
1. I overensstemmelse med klassifikationsprincipperne i bilag I, del 1, afsnit I, skal ECB, under hensyntagen til kravene om hyppighed og rettidighed, som følger af dens brug heraf inden for rammerne af ESCB's mindstereservesystem, oprette og vedligeholde en liste over monetære finansielle institutioner i statistisk øjemed. Kompetencen til at oprette og vedligeholde listen over monetære finansielle institutioner ligger hos ECB's styrelsesråd.
2. NCB'erne og ECB skal gøre listen over monetære finansielle institutioner til statistiske formål og ajourføringerne heraf tilgængelige for de pågældende institutioner på en passende måde, herunder ad elektronisk vej, via Internettet eller, på anmodning fra rapporteringsenhederne, i papirbaseret form.
3. Listen over MFI'er til statistiske formål skal kun være til orientering. Hvis imidlertid den senest tilgængelige version af listen i henhold til artikel 3, stk. 2, er ukorrekt, pålægger ECB ikke sanktioner over for en enhed, som ikke har opfyldt sin rapporteringspligt rigtigt, for så vidt den i god tro har henholdt sig til den ukorrekte liste.
Artikel 4
Statistiske rapporteringskrav
1. Med henblik på regelmæssig udarbejdelse af konsoliderede balancer i MFI-sektoren udarbejder den faktiske rapporteringspopulation månedlige statistiske oplysninger vedrørende dens balance til NCB i den medlemsstat, hvor MFI'en er resident. Yderligere detaljer om visse poster i balancen rapporteres kvartalsvis.
2. De nødvendige statistiske oplysninger fremgår af denne forordnings bilag I.
3. NCB definerer de rapporteringsprocedurer, der skal følges af den faktiske rapporteringspopulation.
4. De i artikel 2, stk. 2, omhandlede afvigelser har den virkning, at de reducerer MFI'ernes statistiske rapporteringskrav således:
- de kreditinstitutter, som sådanne afvigelser finder anvendelse på, skal være underlagt de reducerede rapporteringskrav som fastsat i nærværende forordnings bilag II
- de små MFI'er, som ikke er kreditinstitutter, skal være underlagt de reducerede forpligtelser som fastsat i bilag III.
Små MFI'er kan vælge ikke at benytte sig af fritagelserne og i stedet opfylde rapporteringskravene fuldt ud.
5. De påkrævede statistiske oplysninger skal rapporteres i overensstemmelse med mindstestandarderne for overførsel, nøjagtighed, konceptuel overholdelse og revisioner som fastsat i denne forordnings bilag IV.
Artikel 5
Brug af de rapporterede statistiske oplysninger i henhold til forordning om anvendelse af mindstereserver
1. De statistiske oplysninger, som kreditinstitutter rapporterer i overensstemmelse med nærværende forordning, anvendes til beregning af reservegrundlaget i henhold til Den Europæiske Centralbanks forordning (EF) nr. 2818/98 af 1. december 1998 om anvendelse af mindstereserver (ECB/1998/15) (3). Især skal hvert enkelt kreditinstitut anvende disse oplysninger til at verificere overholdelsen af dens reservekrav under reservekravsperioden.
2. Der er i denne forordnings bilag II fastlagt overgangsbestemmelser og specifikke bestemmelser med det formål at anvende ESCB's mindstereservesystem.
Artikel 6
Verifikation og tvungen indsamling
Retten til at verificere eller forlange tvungen indsamling af de oplysninger, som rapporteringsenhederne tilvejebringer i overensstemmelse med de i nærværende forordning fastsatte statistiske rapporteringskrav, udøves af NCB'erne, uden at det berører ECB's ret til selv at udøve denne ret. Denne ret udøves især, når en institution, der er omfattet af den faktiske rapporteringspopulation, ikke opfylder mindstestandarderne for overførsel, nøjagtighed, konceptuel overholdelse og revisioner som fastlagt i denne forordnings bilag IV.
Artikel 7
Afsluttende bestemmelse
Denne forordning træder i kraft den 1. januar 1999.
Udfærdiget i Frankfurt am Main, den 1. december 1998.

Labels: 12
2
15
4